pythainlp/thai-wiki-dataset-v3 huggingface dataset:
อันเดิช ยูนัส อ็องสเตริม

อันเดิช ยูนัส อ็องสเตริม (Anders Jonas Ångström, ; 13 สิงหาคม 1814 – 21 มิถุนายน 1874) เป็นนักดาราศาสตร์และนักฟิสิกส์ชาวสวีเดน และเป็นหนึ่งในผู้ก่อตั้งศาสตร์แห่งสเปกโทรสโกปี
อ็องสเตริมก็เป็นที่รู้จักในด้านการศึกษาเกี่ยวกับฟิสิกส์ดาราศาสตร์ การถ่ายเทความร้อน, สนามแม่เหล็กของโลก และออโรรา ใน ค.ศ. 1852 อ็องสเตริมวางเกณฑ์ใน Optiska undersökningar (การตรวจสอบด้วยแสง) กฎแห่งการดูดซึม ซึ่งภายหลังดัดแปลงไปเป็นกฎการแผ่รังสีความร้อนของเคียร์ชฮ็อฟ
== ชีวประวัติ ==
หลังจากสำเร็จการศึกษาระดับปริญญาสาขาฟิสิกส์จากมหาวิทยาลัยอุปซอลาในปี 1839 เขาศึกษาที่หอดูดาวสต็อกโฮล์มในปี 1842 ก่อนจะเป็นเจ้าหน้าที่ของหอดูดาวอุปซอลา เขาศึกษาสนามแม่เหล็กของโลก และศึกษาความแรงของแม่เหล็กโลกและมุมบ่ายเบนแม่เหล็กในพื้นที่ต่าง ๆ ของสวีเดน
ในปี 1858 เขาได้รับตำแหน่งเป็นศาสตราจารย์ด้านฟิสิกส์ที่มหาวิทยาลัยอุปซอลา งานสำคัญของเขาทำในด้านการนำความร้อนและสเปกโทรสโกปี ในปี 1853 เขาแสดงให้เห็นว่าสเปกตรัมของแสงจากท่อจ่ายเกิดจากโลหะในขั้วไฟฟ้าและส่วนประกอบที่เป็นก๊าซในเส้นทางจ่าย ในปี 1872 เขาได้รับเหรียญรางวัลรัมฟอร์ด ในปี 1867 เขาได้วิเคราะห์แสงของออโรรา นอกจากนี้เขายังค้นพบว่าแสงออโรรามีสเปกตรัมที่แตกต่างจากแสงของดวงอาทิตย์
=== ครอบครัว ===
เขามีลูกชายหนึ่งคน เป็นนักฟิสิกส์ชื่อคนืต อ็องสเตริม
==เกียรติยศ==
หน่วยอังสตรอม (1 Å = 10−10 เมตร) ซึ่งเป็นหน่วยความยาวคลื่นของแสงและระยะห่างระหว่างอะตอมในสสารควบแน่นที่มีการวัดในบางครั้ง ตั้งชื่อตามตัวเขา หน่วยนี้ก็มีการใช้งานในผลิกศาสตร์และสเปกโทรสโกปี
แอ่งอ็องสเตริมบนดวงจันทร์ตั้งชื่อเพื่อให้เกียรติแก่เขา
==เสียชีวิต==
อันเดิช อ็องสเตริมเสียชีวิตจากเยื่อหุ้มสมองอักเสบในเดือนมิถุนายน ค.ศ. 1874 เพียงไม่กี่วันก่อนวันเกิดครบรอบ 60 ปี
==อ้างอิง==
==อ่านเพิ่ม==
==แหล่งข้อมูลอื่น==
บุคคลที่เสียชีวิตในปี พ.ศ. 2417
บุคคลที่เกิดในปี พ.ศ. 2357
ศิษย์เก่าจากมหาวิทยาลัยอุปซอลา
นักดาราศาสตร์ชาวสวีเดน
นักฟิสิกส์ชาวสวีเดน
อ็องสเตริม (แก้ความกำกวม)

อ็องสเตริม (Ångström) หรือ อังสตรอม (angstrom) อาจหมายถึง
อันเดิช ยูนัส อ็องสเตริม — นักฟิสิกส์ชาวสวีเดน
คนืต อ็องสเตริม — นักฟิสิกส์ชาวสวีเดน บุตรของอันเดิช ยูนัส อ็องสเตริม
อังสตรอม — หน่วยความยาว ตั้งชื่อตามอันเดิช ยูนัส อ็องสเตริม
โซดิแอก

โซดิแอก (소디엑|Xodiac) เป็น บอยแบนด์ของเกาหลีใต้ที่ก่อตั้งโดย One Cool Jacso ปัจจุบันกลุ่มประกอบด้วยสมาชิกเก้าคน ได้แก่ ฮยอนซิก, เซยัน, เล็กซ์, บอมซู, กยูมิน, เวน, ซิง, ดาวิน และ ลีโอ กลุ่มเปิดตัวอย่างเป็นทางการในวันที่ 25 เมษายน พ.ศ. 2566 ด้วยการเปิดตัวดิจิทัลซิงเกิลชื่อ "Throw A Dice"
== สมาชิก ==
ฮยอนซิก (현식)
เซยัน (자얀)
เล็กซ์ (렉스) – leader
บอมซู (범수)
กยูมิน (규민)
เวน (웨인)
ซิง (씽)
ดาวิน (다빈)
ลีโอ (레오)
== ผลงานเพลง ==
=== อีพี ===
== อ้างอิง ==
== แหล่งข้อมูลอื่น ==
กลุ่มดนตรีที่ก่อตั้งในปี พ.ศ. 2566
กลุ่มดนตรีเคป็อป
เคป็อป
นักร้องเกาหลีใต้
บอยแบนด์เกาหลีใต้
กลุ่มดนตรีป็อปสัญชาติเกาหลีใต้
กลุ่มดนตรีสัญชาติเกาหลี
หอสมุดแห่งชาติ เฉลิมพระเกียรติ ร.9 นครราชสีมา

หอสมุดแห่งชาติเฉลิมพระเกียรติ ร.9 นครราชสีมา เป็นหน่วยงานสังกัด สำนักศิลปากรที่ 10 นครราชสีมา กรมศิลปากร กระทรวงวัฒนธรรม ก่อสร้างขึ้นโดยดำริของพลเอกเปรม ติณสูลานนท์ ประธานองคมนตรี และรัฐบุรุษเมื่อครั้งดำรงตำแหน่งนายกรัฐมนตรี เพื่อเป็นการเฉลิมพระเกียรติ พระบาทสมเด็จพระเจ้าอยู่หัว เนื่องในวโรกาสมหามงคลเฉลิมพระชนมพรรษา 5 รอบ และเสด็จเถลิงถวัลยราชสมบัติ 40 พรรษา
การก่อสร้างเพื่อต้องการให้เป็นแหล่งเรียนรู้แก่เด็ก เยาวชน และประชาชน ในจังหวัดนครราชสีมาและจังหวัดใกล้เคียง
== ประวัติความเป็นมา ==
พลเอกเปรม ติณสูลานนท์ มีดำริก่อสร้างหอสมุดในพื้นที่จังหวัดนครราชสีมา โดยต้องการให้เป็นอาคารที่เกิดประโยชน์ต่อประชาชนมากที่สุด ทั้งงานด้านห้องสมุด และงานการประกอบ กิจกรรมต่างๆ ของชาวนครราชสีมา โดยได้รับความร่วมมือร่วมใจของชาวจังหวัดนครราชสีมาและประชาชนชาวไทยทั่วสารทิศ ที่ได้ร่วมกันบริจาคเงินและทรัพย์สิน เพื่อสมทบในการก่อสร้างอาคารหอสมุด
วันที่ 23 มีนาคม 2530 เริ่มวางศิลาฤกษ์ เพื่อก่อสร้างอาคารหอสมุดแห่งชาติเฉลิมพระเกียรติ ร.9 นครราชสีมา ออกแบบให้เป็นอาคารทรงไทยโดยกองสถาปัตยกรรม กรมศิลปากร โดยมีนายเกรียงไกร สัมปัตชลิต เป็นสถาปนิก
วันที่ 25 พฤศจิกายน 2530 ก่อสร้างแล้วเสร็จ และได้รับพระบรมราชานุญาตให้ใช้ชื่อว่า หอสมุดแห่งชาติเฉลิมพระเกียรติ ร.9 นครราชสีมา
วันที่ 26 ธันวาคม 2530 เปิดบริการประชาชนเป็นครั้งแรก โดยพลเอกเปรม ติณสูลานนท์ เป็นประธานในพิธีเปิด
==การให้บริการ ==
หอสมุดแห่งชาติเฉลิมพระเกียรติ ร.9 นครราชสีมา จัดบริการทรัพยากรสารสนเทศประเภทต่าง ๆ แยกตามห้องบริการ
=== อาคาร 1 ===
ชั้น 1
ห้องหนังสือพิมพ์และวารสาร บริการวารสาร และหนังสือพิมพ์รายวัน รายสัปดาห์ รายปักษ์ และรายเดือน ทั้งภาษาไทย และภาษาต่างประเทศ
ห้องหนูรักหนังสือ บริการหนังสือสําหรับเด็กก่อนวัยเรียน ถึงชั้นประถมศึกษาตอนปลาย รวมทั้งวัสดุอุปกรณ์ ส่งเสริมทักษะการเรียนรู้ต่างๆ
ห้องฉายภาพยนตร์ 3 มิติ บริการฉายภาพยนตร์เพื่อส่งเสริมการเรียนรู้ต่าง ๆ ให้กับเด็ก เยาวชนและประชาชนผู้สนใจ อาคาร 1 ชั้น 2
ห้องจัดกิจกรรมอเนกประสงค์ บริการการจัดประชุมสัมมนา สําหรับหน่วยงานต่าง ๆ
=== อาคาร 2 ===
ชั้น 1
ห้องหนังสือทั่วไป บริการหนังสือทั่วไป หมวด 000 – 800
ห้องบริการอินเทอร์เน็ต บริการสืบค้นข้อมูลผ่านทางเว็บไซต์ต่าง ๆ และบริการข้อมูลออนไลน์จากฐานข้อมูลของหอสมุดแห่งชาติ
ชั้น 2
ห้องค้นคว้า บริการหนังสืออ้างอิง รายงานการวิจัย วิทยานิพนธ์ หนังสือทั่วไปหมวด 900 หนังสือท้องถิ่น หนังสือที่จัดพิมพ์โดยกรมศิลปากร และหนังสือภาษาต่างประเทศ
ห้องอีสานศึกษา บริการเอกสารโบราณ เช่น คัมภีร์ใบลาน สมุดไทยดำ สมุดไทยขาว หนังสือหายาก และราชกิจจานุเบกษา
== อ้างอิง ==
สิ่งก่อสร้างในอำเภอเมืองนครราชสีมา
หอสมุดแห่งชาติ
สิ่งก่อสร้างตั้งแต่ พ.ศ. 2530
สถานที่ที่ตั้งชื่อตามพระนามของพระบาทสมเด็จพระมหาภูมิพลอดุลยเดชมหาราช บรมนาถบพิตร
ศาสนาฮินดูกับกลุ่มแอลจีบีที

มุมมองของศาสนาฮินดูต่อกลุ่มแอลจีบีทีอย่างเกย์, เลสเบียน, รักร่วมสองเพศ, และกะเทยต่างมีความเชื่อที่หลากหลาย และกลุ่มฮินดูศาสนิกชนต่างมีมุมมองของตนเอง คัมภีร์ฮินดูบางเล่มบันทึกว่ารักร่วมเพศเป็นประสบการณ์ธรรมชาติและสนุกสนาน กามสูตรยืนยันและยอมรับการมีความสัมพันธ์ระหว่างเพศเดียวกัน และมีวัดในฮินดูแกะสลักประติมากรรมการร่วมเพศระหว่างชายรักร่วมเพศและหญิงรักร่วมเพศ คัมภีร์พระเวทไม่ได้ระบุถึงการห้ามรักร่วมเพศ และมีเทพเจ้าในศาสนาฮินดูที่ไม่สามารถกำหนดลักษณะเพศได้ โดยถูกจัดว่าเป็นกลุ่มหลายหลายทางเพศ ความสัมพันธ์ระหว่างเพศเดียวกันและการเบี่ยงเบนทางเพศมักปรากฏในศาสนาฮินดูนับตั้งแต่ยุคพระเวทจนถึงยุคใหม่ โดยพบในพิธีกรรม, ตำรา, ข้อบัญญัติ, ตำนานทางศาสนา, และตำนานมุขปาฐะ หรือแม้แต่รูปสลัก
คัมภีร์อรรถศาสตร์ (Arthaśāstram) บัญญัติให้รักร่วมเพศเป็นสิ่งที่ผิด และถือเป็นการละเว้นการครองพรหมจรรย์ (อย่างไรก็ตาม หมายความรวมถึงการมีสัมพันธ์กับเพศตรงข้ามด้วย) คัมภีร์ธรรมศาสตร์ (Dharmashastra) ไม่ได้ถือว่าการรักร่วมเพศเป็นสิ่งที่ผิดแต่ไม่ถูกทำนองคลองธรรม โดยไม่มีการบัญญัติชัดเจนในแง่ศาสนาและศีลธรรม คัมภีร์มนูสมฤติ (Manusmṛiti) ถือว่ารักร่วมเพศต้องปฏิบัติในเกวียนที่ลากด้วยวัวในฐานะสิ่งโสมมในการประกอบพิธีกรรม เพราะพราหมณ์ต้องชำระให้บริสุทธิ์ด้วยการจุ่มน้ำพิธีกรรม
ในปี พ.ศ. 2552 ศาลสูงสุดแห่งเมืองนิวเดลีพิพากษายกฟ้องรักร่วมเพศไม่ถือเป็นเรื่องผิดกฎหมาย แต่ศาลสูงสุดอินเดียกลับคำพิพากษา ศาลสูงสุดอินเดียซึ่งมีคำพิพากษาในภายหลังในปี พ.ศ. 2561 ได้กลับคำพิพากษาก่อนหน้านี้และตัดสินให้การมีเพศสัมพันธ์และความสัมพันธ์แบบรักร่วมเพศเป็นความผิดอาญา นักบวชฮินดูบางคนได้ประกอบพิธีแต่งงานเพศเดียวกันภายในวัดฮินดูด้วย
== อ้างอิง ==
== หนังสืออ่านเพิ่มเติม ==
Gandhi's Tiger and Sita's Smile: Essays on Gender, Sexuality and Culture by Ruth Vanita. Yoda Press, 2005.
Homosexuality and World Religions by Arlene Swidler. Trinity Press International.
Love's Rite: Same-Sex Marriage in India and the West by Ruth Vanita. Penguin Books India, 2005.
Neither Man Nor Woman: The Hijras of India by Serena Nanda. Wadsworth Publishing Co., 1999.
Same-Sex Love In India: Readings from Literature and History by Ruth Vanita and Saleem Kidwai. Palgrave, 2001.
The Complete Kama Sutra by Alain Danielou. Park Street Press, 1994.
The Man Who Was a Woman and Other Queer Tales from Hindu Lore by Devdutt Pattanaik. Harrington Park Press, 2002.
Third Sex, Third Gender: Beyond Sexual Dimorphism in Culture and History by Gilbert Herdt. Zone Books, 1993.
== แหล่งข้อมูลอื่น ==
The Gay and Lesbian Vaishnava Association – Information and support for GLBTI Vaishnavas and Hindus.
'Hinduism does not condemn homosexuality'
Pink Pages, India's National Gay and Lesbian Magazine - Interview of Amara Das Wilhelm, founder of GALVA.
กลุ่มบุคคลที่มีความหลากหลายทางเพศกับสังคม
กลุ่มบุคคลที่มีความหลากหลายทางเพศกับศาสนาฮินดู
กลุ่มบุคคลที่มีความหลากหลายทางเพศในประเทศอินเดีย
ทิวเขาดงพญาเย็น

ทิวเขาดงพญาเย็น เป็นทิวเขาที่ทอดตัวต่อเนื่องจากทิวเขาเพชรบูรณ์ เป็นแนวกั้นเขตระหว่างภาคกลางและภาคตะวันออกเฉียงเหนือของประเทศไทย เริ่มจากจังหวัดลพบุรี ผ่านบางส่วนของนครราชสีมาจนถึงนครนายก รวมความยาวประมาณ 129 กิโลเมตร
หลักฐานที่เก่าแก่ที่สุดที่อ้างถึงดงพญาเย็น ปรากฎเป็นข้อความที่พระเจ้าอู่ทอง ปฐมกษัตริย์แห่งกรุงศรีอยุธยา ตอบพระราชสาส์นไปถึงพระเจ้าฟ้างุ้ม ปฐมกษัตริย์แห่งล้านช้าง เมื่อครั้งเจ้าฟ้างุ้มคิดขยายดินแดนลงมายังลุ่มน้ำเจ้าพระยา ในชื่อ "ดงสามเส้า" ความว่า "เฮาหากเป็นพี่น้องกันมาตั้งแต่ขุนบรมพุ้นดาย  เจ้าอยากได้บ้านได้เมือง ให้เจ้าเอาแต่เขตแดนดงสามเส้า (ดงพญาไฟ) เมือเท่าพูพะยาผ่อและแดนเมืองนะคอนไทเป็นเจ้าท้อน  อันหนึ่งข้อยจักส่งน้ำอ้อยน้ำตาลซู่ปี  อันหนึ่ง ลูกหญิงข้าชื่อนางแก้วยอดฟ้า ใหญ่มาแล้วจักส่งเมือให้ปัดเสื่อปูหมอนแก่เจ้าฟ้าแล…"
ช่องเขาบริเวณทิวเขาดงพญาเย็นเป็นช่องเขาสำคัญแต่โบราณ ปรากฎโบราณสถานที่พบระหว่างเส้นทางคือ ปรางค์นางผมหอมใกล้บ้านโคกคลี แสดงว่าการติดต่อระหว่างเมืองพระนครผ่านเมืองพิมายไปยังละโว้ (ลพบุรี) และเมืองศรีเทพ ล้วนต้องผ่านเส้นทางนี้ ในสมัยอยุธยาเส้นทางผ่านดงพญาเย็นช่วงจากลพบุรีไปโคราช เป็นเส้นทางที่กองทัพของเจ้าสามพระยาและสมเด็จพระนเรศวรมหาราชใช้เดินทัพไปโจมตีเมืองเขมร
ในอดีตเรียกดงพญาเย็นว่า ดงพญาไฟ มีคำกล่าวว่า ใครที่ต้องเดินทางผ่านดงพญาไฟ ให้เตรียมหม้อดินติดตัวไปด้วย สำหรับใส่กระดูกของตัวเองฝากเพื่อนกลับมาด้วย ภายหลังพระบาทสมเด็จพระปิ่นเกล้าเจ้าอยู่หัวกราบทูลพระบาทสมเด็จพระจอมเกล้าเจ้าอยู่หัว ขอให้เปลี่ยนชื่อเรียกว่า "ดงพญาเย็น"
==อ้างอิง==
เทือกเขาในประเทศไทย
ภูมิศาสตร์ของจังหวัดเพชรบูรณ์
ภูมิศาสตร์ของจังหวัดลพบุรี
ภูมิศาสตร์ของจังหวัดนครราชสีมา
ภูมิศาสตร์ของจังหวัดนครนายก
ภูมิศาสตร์ของจังหวัดชัยภูมิ
ภูมิศาสตร์ของจังหวัดสระบุรี
รักชนก ศรีนอก

รักชนก ศรีนอก ชื่อเล่น ไอซ์ เป็นนักการเมืองชาวไทย สังกัดพรรคก้าวไกล ได้รับการเลือกตั้งเป็นสมาชิกสภาผู้แทนราษฎรกรุงเทพมหานคร เขตเลือกตั้งที่ 28 ในการเลือกตั้งทั่วไป พ.ศ. 2566
โดยเธอเป็นสมาชิกสภาผู้แทนราษฎรกรุงเทพมหานครที่อายุน้อยเป็นอันดับที่สองรองจากนางสาวทิสรัตน์ เลาหพล
== ประวัติ ==
รักชนก เกิดเมื่อ 11 ตุลาคม พ.ศ. 2537 สำเร็จการศึกษา ปริญญาตรีวิทยาศาสตร์บัณฑิต สาขาสถิติ จากคณะวิทยาศาสตร์และเทคโนโลยี มหาวิทยาลัยธรรมศาสตร์ ในปี พ.ศ. 2559
รักชนกเป็นที่รู้จักต่อสาธารณะจากการเป็นผู้ร่วมสนทนาในแอพพลิเคชัน Clubhouse ในประเด็นการเมืองร่วมสมัย และเคยได้ร่วมฟังและถามคำถามในการสนทนาของอดีตนายกรัฐมนตรี ดร.ทักษิณ ชินวัตร อีกด้วย
== การทำงาน ==
รักชนกประกอบอาชีพขายสินค้าทั่วไปผ่านระบบอินเทอร์เน็ต โดยเริ่มทำตั้งแต่ศึกษาในระดับมหาวิทยาลัยชั้ที่นปี 1 เธอได้กล่าวในการสัมภาษณ์ว่าการขายของออนไลน์ทำให้เธอได้ทักษาหลายอย่าง ต้องคิดเรื่องการตลาด เรียนรู้การใช้แพลตฟอร์มต่าง ๆ ไม่ว่าจะเป็นเฟซบุ๊ก, อินสตาแกรม, ทวิตเตอร์, ช้อปปี้ หรือว่า TikTok ในการที่นำเสนอสินค้าทำให้เธอได้ฝึกทักษะในการนำเสนอตัวเธอเองต่อประชาชนในการหาเสียงเลือกตั้งในเวลาต่อมา
=== การเมือง ===
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 เธอลงสมัครสมาชิกสภาผู้แทนราษฎรกรุงเทพมหานคร ในนามของพรรคก้าวไกล โดยมีคู่แข่งสำคัญคือ วัน อยู่บำรุง เจ้าของพื้นที่เดิมจากพรรคเพื่อไทย เธอชนะการเลือกตั้งนี้ แต่มีรายงานข่าวว่าคณะกรรมการการเลือกตั้ง (กกต.) จะไม่รับรองให้เธอเป็นสมาชิกสภาผู้แทนราษฎร รักชนกให้สัมภาษณ์หลังกระแสข่าวดังกล่าวว่าอาจเป็นเพราะมีเรื่องร้องเรียนเกี่ยวกับเธอมายัง กกต. หลังการเลือกตั้ง และยืนยันจะลงพื้นที่พบประชาชนต่อไป อย่างไรก็ตาม คณะกรรมการการเลือกตั้งประกาศรับรองผลการเลือกตั้งสมาชิกสภาผู้แทนราษฎรชุดที่ 26 ครบทั้ง 500 คน ซึ่งรวมถึงตัวเธอเองด้วย
รักชนก ศรีนอก ยังดำรงตำแหน่งเป็นโฆษกคณะกรรมาธิการศึกษาการจัดทำและติดตามการบริหารงบประมาณ
==== สมาชิกสภาผู้แทนราษฎร ====
การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 กรุงเทพมหานคร สังกัดพรรคก้าวไกล
== คดีความ ==
ในปี พ.ศ. 2564 ยุทธเลิศ สิปปภาค แจ้งความเธอในข้อหาทำร้ายร่างกาย เหตุดังกล่าวเกิดขึ้นในกิจกรรมของผู้จัดรายการทางสื่อออนไลน์
21 กันยายน พ.ศ. 2566 รักชนกรับสารภาพในชั้นศาล ศาลจึงลดโทษให้เหลือเพียงปรับ 2,500 บาท และให้ขอโทษยุทธเลิศ ต่อมารักชนกได้ออกมาขอโทษผ่านบัญชีเฟซบุ๊กและทวิตเตอร์ของตน
ในปี พ.ศ. 2565 รักชนกถูกดำเนินคดีในความตามประมวลกฎหมายอาญามาตรา 112 และ พ.ร.บ.คอมพิวเตอร์ฯ กรณีทวีตข้อความวิจารณ์รัฐบาลว่า ผูกขาดการจัดซื้อจัดหาวัคซีนโควิด-19 ไว้กับสถาบันกษัตริย์ และกรณีรีทวิตภาพถ่ายในการชุมนุม #16ตุลาไปแยกปทุมวัน ปี 2563 ซึ่งมีข้อความที่ถูกกล่าวหาว่าต่อต้านสถาบันกษัตริย์ โดยจะมีการนัดฟังคำพิพากษาในวันที่ 14 ธันวาคม พ.ศ. 2566
== อ้างอิง ==
นักการเมืองสตรีชาวไทย
สมาชิกสภาผู้แทนราษฎรกรุงเทพมหานคร
พรรคก้าวไกล
บุคคลจากคณะวิทยาศาสตร์และเทคโนโลยี มหาวิทยาลัยธรรมศาสตร์
เหตุโจมตีผู้เข้าแถวซื้อขนมปังในแชร์นีฮิว

เมื่อวันที่ 16 มีนาคม พ.ศ. 2565 ระหว่างการรุกรานยูเครนโดยรัสเซีย กองทัพรัสเซียได้ยิงโจมตีและสังหารพลเรือนที่กำลังเข้าแถวรอซื้อขนมปังข้างซูเปอร์มาร์เก็ตแห่งหนึ่งในเมืองแชร์นีฮิว แคว้นแชร์นีฮิว ทางภาคเหนือของประเทศยูเครน ส่งผลให้มีผู้เสียชีวิตในที่เกิดเหตุ 14 คน การยิงโจมตีของรัสเซียในเวลาไล่เลี่ยกันยังส่งผลให้พลเรือนที่อาศัยอยู่ในละแวกซูเปอร์มาร์เก็ตแห่งนั้นเสียชีวิตอีกอย่างน้อย 3 คน
== ภูมิหลัง ==
เมืองแชร์นีฮิวของยูเครนถูกกองกำลังรัสเซียโจมตีมาตั้งแต่วันที่ 24 กุมภาพันธ์ พ.ศ. 2565 (ซึ่งเป็นวันที่รัสเซียเริ่มรุกรานยูเครน) การสู้รบบริเวณเมืองนี้ส่งผลให้มีพลเรือนเสียชีวิตจำนวนมาก ในวันที่ 3 มีนาคม การโจมตีทางอากาศของรัสเซียคร่าชีวิตชาวเมืองไป 47 คน จากนั้นเมืองนี้ก็ถูกรัสเซียปิดล้อมตั้งแต่วันที่ 10 มีนาคม ไปจนถึงวันที่ 31 มีนาคม เมื่อกองกำลังยูเครนสามารถตีฝ่าวงล้อมของรัสเซียออกไปได้
ในช่วงที่เมืองแชร์นีฮิวถูกปิดล้อมและถูกกระหน่ำยิง ในเมืองไม่มีไฟฟ้าหรือการสื่อสารที่เสถียร ชาวเมืองไม่มีอาหารเพียงพอและต้องเสี่ยงชีวิตออกไปต่อแถวซื้ออาหารมากักตุน ในเวลานั้นร้านค้าส่วนใหญ่ขาดแคลนสินค้าประเภทอาหาร แต่มีข่าวลือในหมู่ผู้อยู่อาศัยย่านถนนดอตแซนกอ ถนนปูคอว์ และถนนกอสมอเนาติวว่าในวันที่ 16 มีนาคม ซูเปอร์มาร์เก็ตซอยุซ (อาคารเลขที่ 19 ถนนดอตแซนกา) จะเริ่มนำขนมปังมาขายตั้งแต่เวลา 10:00 น. ด้วยเหตุนี้ผู้คนจึงออกไปต่อแถวรอที่ซูเปอร์มาร์เก็ตดังกล่าวตั้งแต่เวลาประมาณ 07:30 น. แถวหนึ่งมีคนประมาณ 40 คน อยู่ที่ทางเข้าหลักของซูเปอร์มาร์เก็ต อีกแถวหนึ่งมีคนประมาณ 50 คน อยู่ที่ทางเข้าด้านข้างของซูเปอร์มาร์เก็ต
ภาพจากดาวเทียมที่ถ่ายในวันเกิดเหตุแสดงให้เห็นว่าก่อนหน้านี้ไม่มีร่องรอยของหน่วยทหารหรือยุทโธปกรณ์ใด ๆ ในย่านเกิดเหตุ
== การโจมตี ==
เมื่อเวลาประมาณ 08:50–09:00 น. ตามเวลาท้องถิ่น (UTC+2) จรวดปืนใหญ่จากระบบยิงหลายลำกล้องเบเอม-21 กราด ของรัสเซีย ได้พุ่งชนต้นไม้ข้างผนังอาคารเลขที่ 25 ถนนดอตแซนกอ เศษจรวดทะลุผนังห้องอยู่อาศัยเลขที่ 1 ของอาคารหลังนั้น ก่อให้เกิดไฟไหม้ซึ่งทำให้หญิงเจ้าของห้องถูกไฟคลอกเสียชีวิต ในขณะที่หญิงอีกคนที่อาศัยอยู่บนชั้น 4 ของอาคารเดียวกันสำลักควันเสียชีวิต อีกประมาณ 90 วินาทีต่อมา จรวดอีกลูกก็พุ่งใส่ผู้คนที่กำลังต่อแถวรอซื้อขนมปังข้างซูเปอร์มาร์เก็ตซอยุซ ส่งผลให้มีผู้เสียชีวิต 14 คน จากนั้นจรวดอีกหลายลูกก็พุ่งใส่อาคารที่อยู่อาศัยอีกหลายหลังในละแวกนั้น ส่งผลให้ชายคนหนึ่งที่อาศัยอยู่ในห้องเลขที่ 20 ของอาคารเลขที่ 132 ถนนปูคอว์ เสียชีวิตอีก 1 คน
จุดที่มีผู้เสียชีวิตและผู้บาดเจ็บมากที่สุดจากการโจมตีดังกล่าวข้างต้นคือบริเวณทางเข้าด้านข้างของซูเปอร์มาร์เก็ตซอยุซ เนื่องจากเป็นจุดที่มีผู้คนมารวมตัวกันมากที่สุดและอยู่ในพื้นที่เปิดโล่ง ผู้คนจึงได้รับผลกระทบจากจรวดปืนใหญ่โดยตรง ตำรวจเมืองแชร์นีฮิวนำตัวผู้บาดเจ็บส่งโรงพยาบาล เหยื่ออีกคนหนึ่งไม่ได้เสียชีวิตในที่เกิดเหตุ แต่ไปเสียชีวิตที่โรงพยาบาลในเวลาต่อมา ในเดือนมิถุนายน ปีเดียวกัน ฮิวแมนไรตส์วอตช์ (ซึ่งอ้างอิงหน่วยงานท้องถิ่น) รายงานว่ามีผู้เสียชีวิตอย่างน้อย 18 คน และบาดเจ็บอีก 26 คน จากเหตุโจมตีละแวกซูเปอร์มาร์เก็ตซอยุซในเช้าวันที่ 16 มีนาคม
== ปฏิกิริยา ==
ภายในวันเดียวกันหลังเกิดเหตุ สำนักงานอัยการแคว้นแชร์นีฮิวได้ยื่นฟ้องคดีอาญาว่าด้วยการโจมตีดังกล่าว หน่วยความมั่นคงยูเครนสาขาแคว้นแชร์นีฮิวก็เริ่มดำเนินการสอบสวนเช่นกัน
== ระเบียงภาพ ==
АТБ в Чернігові у березні 2022 07 cropped.jpg|คิวที่ทางเข้าซูเปอร์มาร์เก็ตและร้านขายยาถือเป็นเรื่องปกติในช่วงแรกของสงคราม
== อ้างอิง ==
การสังหารหมู่ใน พ.ศ. 2565
การรุกรานยูเครนของรัสเซีย พ.ศ. 2565
แคว้นแชร์นีฮิว
อุบัติเหตุยานใต้น้ำไททัน พ.ศ. 2566

เมื่อวันที่ 18 มิถุนายน 2023 ไททัน ซึ่งเป็นยานใต้น้ำที่ดำเนินการโดยโอเชียนเกต หายไปในน่านน้ำสากลในมหาสมุทรแอตแลนติกเหนือ ห่างจากชายฝั่งนิวฟันด์แลนด์ ประเทศแคนาดา ออกไปราว  ยานใต้น้ำที่มีผู้โดยสาร 5 คนลำนี้อยู่ระหว่างการเดินทางท่องเที่ยวเพื่อชมซากเรือ ไททานิก ยานขาดการติดต่อไป 1 ชั่วโมง 45 นาทีหลังจากการดำลงไปยังซากเรือ เจ้าหน้าที่ได้รับแจ้งเมื่อยานลำนี้ไม่ปรากฏขึ้นอีกตามเวลาที่กำหนดภายในวันนั้น
ในวันที่ 22 มิถุนายน หลังจากการค้นหาเกือบ 80 ชั่วโมง ยานใต้น้ำที่ควบคุมระยะไกล (ROV) ได้ค้นพบบริเวณเศษซากที่มีชิ้นส่วนของ ไททัน ห่างจากหัวเรือ ไททานิก ประมาณ 488 เมตร (1,600 ฟุต) เชื่อกันว่าโครงสร้างต้านความดันของยานล้มเหลวอย่างรุนแรงหลังจาก ไททัน เริ่มดิ่งลงเพียงไม่กี่ชั่วโมง ทำให้ทุกคนในยานเสียชีวิตทันที
ก่อนหน้านี้มีความกังวลเกี่ยวกับความปลอดภัยของยานใต้น้ำ ไททัน แม้ว่าผู้บริหารของโอเชียนเกตจะปฏิเสธที่จะรับรองยานโดยให้เหตุผลว่าระเบียบการด้านความปลอดภัยที่มากเกินไปเป็นอุปสรรคต่อนวัตกรรม ความพยายามในการค้นหาและกู้ภัยดำเนินการโดยทีมนานาชาติที่นำโดยหน่วยยามฝั่งสหรัฐ กองทัพเรือสหรัฐ และหน่วยยามฝั่งแคนาดา เครื่องบินจากกองทัพอากาศแคนาดาและกองกำลังรักษาดินแดนทางอากาศของสหรัฐ เรือของกองทัพเรือแคนาดา เรือพาณิชย์ เรือวิจัย และยานใต้น้ำที่ควบคุมระยะไกลก็มีส่วนร่วมในการค้นหาเช่นกัน
== อ้างอิง ==
อาร์เอ็มเอส ไททานิก
Articles containing OSM location maps
Coordinates on Wikidata
อุบัติเหตุทางทะเลใน พ.ศ. 2566
ภัยพิบัติในปี พ.ศ. 2566
อินเดียนา โจนส์ กับกงล้อแห่งโชคชะตา

อินเดียนา โจนส์ กับกงล้อแห่งโชคชะตา (Indiana Jones and the Dial of Destiny) เป็นภาพยนตร์แนวแอคชั่นผจญภัยสัญชาติอเมริกันปี 2023 กำกับโดย เจมส์ แมนโกลด์ และร่วมเขียนบทโดย แมนโกลด์, เจซ บัตเตอร์เวิร์ธ, จอห์น-เฮนรี บัตเตอร์เวิร์ธ และ เดวิด เคป ผลิตโดยวอลต์ดิสนีย์พิกเชอส์ และลูคัสฟิล์ม และจัดจำหน่ายโดยวอลต์ดิสนีย์สตูดิโอส์โมชันพิกเชอส์ ภาพยนตร์เรื่องนี้เป็นภาคต่อของ  อาณาจักรกะโหลกแก้ว (2008) เป็นภาคที่ 5 และภาคสุดท้ายในภาพยนตร์ชุด อินเดียนา โจนส์ ภาพยนตร์เรื่องนี้นำแสดงโดยแฮร์ริสัน ฟอร์ดในบทของนักโบราณคดีอินเดียนา โจนส์ซึ่งเป็นการแสดงครั้งสุดท้ายของเขา จอห์น รีส-เดวีส์และคาเรน อัลเลนจากภาคที่แล้วกลับมารับบทเป็นซัลลาห์และแมเรียน เรเวนวูด สมาชิกใหม่ ได้แก่ ฟีบี วอลเลอร์-บริดจ์, อันโตนิโอ บันเดรัส, โทบี โจนส์, บอยด์ โฮลบรูค, อีธาน อิซิดอร์ และแมดส์ มิคเคลเซน
อินเดียนา โจนส์ กับกงล้อแห่งโชคชะตา เป็นภาพยนตร์ภาคเดียวในซีรีส์ที่ไม่ได้กำกับโดยสตีเวน สปีลเบิร์กหรือเขียนบทโดยจอร์จ ลูคัส โดยทั้งคู่รับหน้าที่ผู้อำนวยการสร้างแทน นอกจากนี้ยังเป็นภาคเดียวในซีรีส์ที่ไม่ได้จัดจำหน่ายโดยพาราเมาต์พิกเจอส์ หลังจากที่ดิสนีย์เข้าซื้อกิจการของลูคัสฟิล์มซึ่งได้โอนลิขสิทธิ์ภาพยนตร์ภาคต่อในอนาคตให้กับวอลต์ดิสนีย์พิกเชอส์ พาราเมาต์สงวนสิทธิ์ในการจัดจำหน่ายภาพยนตร์ 4 ภาคแรก
แผนสำหรับภาพยนตร์เรื่อง อินเดียนา โจนส์ ภาคที่ 5 ย้อนกลับไปในช่วงปลายคริสต์ทศวรรษ 1970 เมื่อลูคัสและสปีลเบิร์กเจรจากับพาราเมาต์ สำหรับภาคต่อ 4 ภาคของ ขุมทรัพย์สุดขอบฟ้า (1981) ลูคัสเริ่มค้นคว้าเพื่อหาโครงเรื่องที่เป็นไปได้สำหรับภาคที่ 5 ของภาพยนตร์เรื่องนี้ในปี 2008 แม้ว่าโปรเจ็กต์จะหยุดชะงักไปหลายปี
อินเดียนา โจนส์ กับกงล้อแห่งโชคชะตา ออกฉายในสหรัฐเมื่อวันที่ 30 มิถุนายน 2023 ภาพยนตร์ได้รับการตอบรับอย่างกลาง ๆ โดยนักวิจารณ์ชื่นชมการแสดงของฟอร์ดและงานภาพ ภาพยนตร์ทำเงิน 384 ล้านดอลลาร์สหรัฐทั่วโลก
== เนื้อเรื่อง ==
ในปี 1944 นักโบราณคดีและนักผจญภัยชาวอเมริกัน อินเดียนา โจนส์ ช่วยเพื่อนร่วมงาน เบซิล ชอว์ ต่อสู้กับเยือร์เกิน โฟลเลอร์ นาซี จากการได้รับกงล้อลึกลับที่เรียกว่ากลไกแอนติคิเธียรา 25 ปีต่อมา โจนส์รู้สึกไม่สบายใจที่รัฐบาลสหรัฐฯ ได้ว่าจ้างโวลเลอร์ให้ช่วยเอาชนะสหภาพโซเวียตในการแข่งขันอวกาศ ที่น่าประหลาดใจคือ เฮเลนา ชอว์ ลูกสาวของเบซิล (ลูกทูนหัวของโจนส์) ร่วมเดินทางไปกับเขาเพื่อกลไกแอนติคิเธียรา
== การผลิต ==
=== พัฒนา ===
ในปี 1979 จอร์จ ลูคัสและสตีเวน สปีลเบิร์ก ทำข้อตกลงกับพาราเมาต์พิกเจอส์ สำหรับภาพยนตร์ชุด อินเดียนา โจนส์ 5 เรื่อง ในเดือนเมษายน 2008 แฮร์ริสัน ฟอร์ดกล่าวว่าเขาจะกลับมารับบทอินเดียนา โจนส์ในภาพยนตร์เรื่องที่ 5 หากไม่ต้องใช้เวลาในการพัฒนาอีก 20 ปี ซึ่งหมายถึงการพัฒนาที่ยาวนานของ  อาณาจักรกะโหลกแก้ว (2008) ซึ่งออกฉายในอีกหนึ่งเดือนต่อมา ภาพยนตร์เรื่องนี้แนะนำตัวละคร มัตต์ วิลเลียมส์ ซึ่งแสดงโดยไชอา เลอบัฟ ลูคัสเสนอความคิดที่จะให้วิลเลียมส์เป็นตัวละครนำในภาคที่ 5 แต่ต่อมาก็ตัดสินใจไม่เห็นด้วย ลูคัสกล่าวว่าอายุของฟอร์ดจะไม่เป็นปัญหาในการสร้างภาพยนตร์เรื่องอื่น โดยกล่าวว่า "มันไม่ใช่ว่าเขาแก่แล้ว เขาว่องไวอย่างไม่น่าเชื่อ เขาดูดีกว่าเมื่อ 20 ปีที่แล้วด้วยซ้ำ"
== หมายเหตุ ==
== อ้างอิง ==
ภาพยนตร์ที่ออกฉายในปี พ.ศ. 2566
ภาพยนตร์ภาคต่อ
ภาพยนตร์โลดโผน
ภาพยนตร์อเมริกัน
ภาพยนตร์ที่มีฉากในสหรัฐ
ภาพยนตร์โดยลูคัสฟิล์ม
โอเชียนเกต

โอเชียนเกต อิงค์ (OceanGate Inc.) เป็นบริษัทเอกชนของสหรัฐฯ ในเมืองเอเวอเรตต์ รัฐวอชิงตัน สหรัฐ ซึ่งให้บริการยานใต้น้ำสำหรับการท่องเที่ยว อุตสาหกรรม การวิจัย และการสำรวจ บริษัทก่อตั้งขึ้นในปี 2009 โดยสต็อกตัน รัช และกิลเลอร์โม เซินไลน์
บริษัทได้ซื้อยานใต้น้ำแอนติโพดส์ และต่อมาก็ได้สร้างยานของตนเอง 2 ลำ ได้แก่ ไซคลอปส์ 1 และ ไททัน ในปี 2021 โอเชียนเกตเริ่มให้นักท่องเที่ยวจ่ายเงินเพื่อขึ้น เรือไททัน ไปเยี่ยมชม ซากเรือ ไททานิก   ในปี 2022 ราคาของผู้โดยสารในการสำรวจซากเรือ ไททานิก ของโอเชียนเกตอยู่ที่ 250,000 เหรียญสหรัฐต่อคน
ในวันที่ 18 มิถุนายน 2023 ระหว่างการเดินทางไปยังซากเรือ ไททานิก โอเชียนเกตขาดการติดต่อกับ ไททัน และ ไททัน ไม่สามารถกลับขึ้นมาตามเวลาและสถานที่ที่กำหนดได้ เนื่องจากโอเชียนเกตไม่มีความพร้อมในการบริการหรือกู้เรือ จึงนำไปสู่การปฏิบัติการค้นหาและกู้ภัยระหว่างประเทศ เมื่อวันที่ 22 มิถุนายน ได้รับการยืนยันว่าผู้โดยสารในเรือ ไททัน ทั้งหมด ซึ่งรวมถึงสต็อกตัน รัช ผู้ก่อตั้งบริษัทด้วย เสียชีวิต โดยสันนิษฐานว่าเกิดจากการระเบิดแบบยุบทันที และพบซากยานจมอยู่ก้นทะเลใกล้กับซากเรือไททานิก
== อ้างอิง ==
== แหล่งข้อมูลอื่น ==
เว็บไซต์โอเชี่ยนเกท 
ร่วมกับนักข่าว David Pogue จาก CBS Sunday Morning
หมายเลขไอเอ็มโอ
จี้ เยี่ยน

จี้ เยี่ยน (暨豔; เสียชีวิต ค.ศ. 224) ชื่อรอง จื่อซิว (子休) เป็นขุนนางจีนของรัฐง่อก๊กในยุคสามก๊กของจีน เป็นคนหุนหันพลันแล่น เห็นว่าตัวเองสูงส่งกว่าผู้อื่นและมักถือเอาหลักคุณธรรมสูงส่งในการวิจารณ์และดูหมิ่นผู้อื่น ขณะที่จี้ เยี่ยนรับราชการในสำนักคัดเลือก (เทียบเท่ากับแผนกทรัพยากรบุคคลในปัจจุบัน) ได้เสนอแนวคิดสุดโต่งในการปฏิรูประบบราชการโดยการลดขั้นและถอนถอนข้าราชการโดยพิจารณาจากการประเมินคุณธรรมประจำบุคคล แนวคิดของจี้ เยี่ยนไม่ได้การยอมรับอย่างมากเนื่องจากเขาสร้างความไม่พอใจให้กับเหล่าเพื่อนขุนนาง ซึ่งกล่าวหาว่าเขาประพฤติมิชอบและมีอคติ เมื่อเพื่อนขุนนางอย่างลกซุน, ลู่ เม่า และจู จฺวี้แนะนำให้จี้ เยี่ยนปรับเปลี่ยนพฤติกรรมที่ก้าวร้าว แต่จี้ เยี่ยนก็เพิกเฉิยต่อคำแนะนำที่หวังดีเหล่านั้น ในปี ค.ศ. 224 จี้ เยี่ยนฆ่าตัวตายหลังถูกปลดจากตำแหน่งด้วยข้อหาการประพฤติมิชอบ
== ดูเพิ่ม ==
รายชื่อบุคคลในยุคสามก๊ก
== อ้างอิง ==
ตันซิ่ว (ศตวรรษที่ 3). จดหมายเหตุสามก๊ก (ซันกั๋วจื้อ).
เผย์ ซงจือ (ศตวรรษที่ 5). อรรถาธิบายจดหมายเหตุสามก๊ก (ซันกั๋วจื้อจู้).
บุคคลที่เสียชีวิตในปี พ.ศ. 767
ง่อก๊ก
การยุบตัวจากความโน้มถ่วง

การยุบตัวจากความโน้มถ่วง (gravitational collapse) เป็นปรากฏการณ์ทางฟิสิกส์ที่วัตถุไม่สามารถต้านทานความโน้มถ่วงได้และทำให้เกิดการยุบตัวลงสู่ศูนย์กลาง
== ดาราศาสตร์ ==
ในทางดาราศาสตร์ การยุบตัวจากความโน้มถ่วงเป็นปรากฏการณ์ทางกายภาพที่ดาวฤกษ์ไม่สามารถทนต่อความโน้มถ่วง ของตัวเองได้และพังทลายลง
ในขณะที่ดาวฤกษ์ถูกกดเข้าหาศูนย์กลางเนื่องจากความโน้มถ่วง ตัวดาวยังคงมีขนาดคงที่เนื่องจากการเคลื่อนที่ด้วยความร้อนของพลาสมาและแรงผลักทางไฟฟ้า เมื่อปฏิกิริยานิวเคลียร์ฟิวชันดำเนินไปเรื่อย ๆ จนในที่สุดนิวเคลียสของอะตอมที่มีมวลอะตอมน้อยถูกเผาผลาญหมดไปและแรงผลักจะอ่อนลง จึงทำให้ปฏิกิริยานิวเคลียร์ฟิวชันหยุดลง เมื่อถึงจุดนี้ จะทำให้ดาวเกิดการบีบอัดมากขึ้น และจะหยุดการบีบอัดเมื่อปฏิกิริยานิวเคลียร์ฟิวชันเริ่มขึ้นอีกครั้ง แต่เมื่อถึงจุดที่แกนดาวฤกษ์เต็มไปด้วยธาตุเหล็ก (นิวเคลียสของอะตอมที่มีเลขอะตอมใกล้เคียงธาตุเหล็กเป็นนิวเคลียสที่เสถียรที่สุดและไม่เกิดปฏิกิริยานิวเคลียร์ฟิวชันอีก) คราวนี้ธาตุเหล็กจะดูดกลืนรังสีแกมมา และเปลี่ยนให้เป็นฮีเลียมและนิวตรอน และเกิดการแตกตัวด้วยแสงขึ้น จากนั้นใจกลางของดาวก็กลายเป็นเหมือนช่องว่าง และสสารรอบ ๆ ก็พังทลายลงมาตรงกลางและถูกบีบอัด การบีบอัดนี้สร้างแกนกลางขึ้น และคลื่นกระแทกที่สะท้อนจากแกนกลางจะกระจายออกไปด้านนอก ทำให้ดาวฤกษ์ยุบตัว นี่คือสิ่งที่เรียกว่า การยุบตัวจากความโน้มถ่วง และจะเกิดเป็นมหานวดาราขึ้นในที่สุด
หลังจากนั้นแกนกลางที่บีบอัดจะกลายเป็นหลุมดำหรือดาวนิวตรอน
นอกจากนี้ ในการทำนายทางทฤษฎี ยังพิจารณาถึงการมีอยู่ของ ดาวควาร์ก ซึ่งนิวเคลียสถูกแยกสลายต่ออีกจนอยู่ในรูปของควาร์ก
== โลกศาสตร์ ==
ในสาขาโลกศาสตร์ การยุบตัวจากความโน้มถ่วงเป็นปรากฏการณ์ทางกายภาพที่ภูเขาและที่ลาดเอียงไม่สามารถต้านทานแรงโน้มถ่วงของโลกและพังทลายลง ในกรณีของสิ่งปลูกสร้างภูเขาไฟ จะเรียกอีกอย่างว่า การยุบส่วนตัด (sector collapse) เมื่อปรากฏการณ์นี้เกิดขึ้นในภูเขาไฟที่ยังคุกรุ่นอยู่ อาจเกิดการไหลตะกอนภูเขาไฟได้
== อ้างอิง ==
ความโน้มถ่วง